**Τί ωραίος κόσμος! Τί ωραία χαμόγελα! Τί αισιόδοξο μήνυμα!**

Σας ευχαριστώ πολύ μέσα από την καρδιά μου που ήρθατε σήμερα εδώ

Αγαπητές φίλες, αγαπητοί φίλοι

Το να ασχολείσαι με τα κοινά στις μέρες μας θεωρείται ‘’ύποπτο’’ και όσοι τελικά ασχολούνται προσπαθούν να αποτάξουν από πάνω τους την ταμπέλα του “πολιτικού”.

**Όμως φίλες και φίλοι, σε πολιτικό επίπεδο δεν είμαστε όλοι ίδιοι!**

Πριν από ένα χρόνο ξεκινήσαμε μία μεγάλη προσπάθεια, να βγάλουμε την Ερμούπολη και τα χωριά μας από τη στασιμότητα και να πείσουμε τη νέα γενιά να πάρει την κατάσταση στα χέρια της !

Και τα καταφέραμε! Καταφέραμε να δημιουργήσουμε μία καινούργια ομάδα αποτελούμενη τόσο από ανθρώπους με αυτοδιοικητική εμπειρία, όσο και από ανθρώπους πρωτοεμφανιζόμενους.. με όρεξη και θέληση να προσφέρουν στο νησί μας.

**ΤΙ ΕΙΝΑΙ ΟΜΩΣ ΑΥΤΟ ΠΟΥ ΜΑΣ ΚΑΝΕΙ ΝΑ ΞΕΧΩΡΙΖΟΥΜΕ;**

**ΠΡΩΤΟΝ:** Είμαστε μία καινούργια ομάδα **σε ποσοστό 86%**. Ναι καλά ακούσατε 86%. Με **μέσο όρο ηλικίας κοντά στα 45 χρόνια**.

Με τη νίκη μας στις εκλογές, θα είμαστε μία δημοτική αρχή με 15 εκλεγμένους δημοτικούς συμβούλους, εκ των οποίων τουλάχιστον οι 10 θα είναι νέοι αυτοδιοικητικοί.

**Αν αυτό δεν ανανέωση τότε τί είναι;**

Ποιος μπορεί να σταματήσει αυτή τη νέα γενιά, που αποφάσισε να πάρει την κατάσταση στα χέρια της;

**ΔΕΥΤΕΡΟΝ:** Είμαστε άνθρωποι με όραμα, με φρέσκες ιδέες και ενθουσιασμό, με όρεξη να τρέξουμε για το νησί μας. Άνθρωποι που έχουμε αποδείξει σε προσωπικό επίπεδο ότι **ξέρουμε να βάζουμε στόχους και να τους ΠΕΤΥΧΑΙΝΟΥΜΕ**, άνθρωποι με βαριά βιογραφικά είτε πανεπιστημίων είτε της ίδιας της ζωής. Άνθρωποι άφθαρτοι.

Το ξέρω ότι αυτή η ομάδα σας έχει βάλει σε γλυκό μπελά και δεν ξέρετε ποιον υποψήφιο να πρωτοδιαλέξετε. Το ίδιο έχω πάθει κι εγώ.

**ΤΡΙΤΟΝ:** Είμαστε κομματικά ανεξάρτητοι. Για το μεγαλύτερο μέρος των υποψηφίων ούτε γνωρίζω και ούτε με ενδιαφέρει να μάθω ποια είναι τα κομματικά τους πιστεύω. Τα κομματικά πιστεύω είναι απολύτως σεβαστά, πλην όμως δεν έχουν καμία σχέση με την τοπική αυτοδιοίκηση και για το λόγο αυτό θα πρέπει να μένουν μακριά!

Δεν διανοούμαι για παράδειγμα να μην είμαστε δίπλα στο Νοσοκομείο.. μη τυχόν και η κάποια διεκδίκηση θεωρηθεί αντικυβερνητική.

**Αν αυτό δεν είναι δείγμα ανεξαρτησίας τότε τί είναι;**

**ΤΕΤΑΡΤΟΝ:** Είμαστε άνθρωποι χωρίς δεσμεύσεις, άρα μπορούμε να αποφασίζουμε με γνώμονα το κοινό καλό και το καλό του συνόλου!

**ΠΕΜΠΤΟΝ:** Η ουσιαστικότερη διαφορά μας από το βασικό μας αντίπαλο είναι ότι εμείς **ξέρουμε** τί θέλουμε να κάνουμε και ποιοι είναι οι εντολείς μας. **Εντολείς μας είναι οι δημότες της Σύρου και μόνο σε αυτούς λογοδοτούμε!!!**

Με αφορμή τις τελευταίες εξελίξεις για τη δημοπράτηση της μαρίνας, αποδείξαμε ότι **και θέλουμε και μπορούμε,** με πολιτική αξιοπρέπεια και με σεβασμό προς όλους τους Συριανούς, με καθαρές και σταθερές κουβέντες, να αγγίξουμε με πολιτικό θάρρος θέματα που λιμνάζουν χρόνια και βάζουν φρένο στην ανάπτυξη αυτού του τόπου.

Αποδείξαμε ότι μπορούμε να παλέψουμε για το κοινό καλό της Σύρου, μακριά από μικρά ή μεγάλα ιδιωτικά συμφέροντα. Και δεν φοβηθήκαμε, δεν λιποτακτήσαμε, δεν τα παρατήσαμε. Παλέψαμε για τα παιδιά μας, για τα παιδιά σας και για τα εγγόνια σας.

Σε μία τόσο ‘’ευαίσθητη’’ περίοδο, πως είναι η προεκλογική, ορθώσαμε ανάστημα.

**Φανταστείτε λοιπόν, ως δημοτική αρχή, με τί σθένος θα υποστηρίξουμε τα συμφέροντα της Σύρου, της Πρωτεύουσα των Κυκλάδων!**

**ΕΚΤΟ:** Εμείς, με καθαρές κουβέντες, χωρίς ίχνος λαϊκισμού, λέμε στο συριανό λαό **ακριβώς τί** **θέλουμε να κάνουμε.** Είμαστε διατεθειμένοι να πάρουμε τις δύσκολες αποφάσεις – γι’ αυτό άλλωστε θα μας έχουν εκλέξει – **χωρίς να μεταθέτουμε τη συζήτηση στο αύριο και χωρίς να διχάζουμε τη συριανή κοινωνία με ψευτοδιλήμματα**.

Πιστεύουμε στη συνύπαρξη και στην κοινή προσπάθεια και είμαστε εδώ για να ενώσουμε όλους τους συμπολίτες μας σ’ ένα κοινό όραμα, ευημερίας και ανάπτυξης της Σύρου.

**ΕΒΔΟΜΟ:** Εμείς, οι μη επαγγελματίες της πολιτικής, στήσαμε όλη την πολιτική μας εκστρατεία, χωρίς να αφήσουμε τις δουλειές μας και χωρίς να τριγυρνάμε στις καφετέριες. Ένα χρόνο τώρα δουλεύουμε ακατάπαυστα 16 ώρες / ημέρα υπηρετώντας το στόχο μας και το όραμά μας. Το ίδιο θα κάνουμε και όταν αναλάβουμε τον δήμο !!

**ΟΓΔΟΟ:** Διαθέτουμε και τη γνώση και την εμπειρία για να Διοικήσουμε και να Σχεδιάσουμε το Δήμο των επόμενων 50 χρόνων. Και το έχουμε πει 100 φορές και θα το πούμε άλλες τόσες και **ΚΑΙ ΞΕΡΟΥΜΕ – ΚΑΙ ΘΕΛΟΥΜΕ – ΚΑΙ ΜΠΟΡΟΥΜΕ**!!! Σε αντίθεση με αντιπάλους μας που όπως έχει δείξει η ιστορία δεν θέλουνε.

Προσωπικά, από το 2006 μέχρι και σήμερα, έχω εργαστεί ως τεχνικός σύμβουλος σε μικρούς και μεγάλους Δήμους σε Κυκλάδες και Δωδεκάνησα, σε Νομικά Πρόσωπα αυτών, στην τέως Νομαρχία Κυκλάδων και στην Ειδική Υπηρεσία Διαχείρισης (ΕΥΔ) της Περιφέρειας Νοτίου Αιγαίου και τους έχω υποστηρίξει στην εξεύρεση χρηματοδοτήσεων, στην ωρίμανση και διαχείριση έργων τους… στην εκπόνηση των επιχειρησιακών τους σχεδίων και στην κατάρτιση Οργανισμών Εσωτερικής Υπηρεσίας τους.

Και για να γίνω συγκεκριμένος, επιτρέψτε μου να αναφέρω ότι όλα αυτά τα χρόνια έχω εργαστεί μεταξύ άλλων για την υποστήριξη Δήμων

* για την κατασκευή πολλών σχολικών κτηρίων και κλειστών γυμναστηρίων σε Μύκονο, Πάρο, Σαντορίνη, Άνδρο, Κάλυμνο,
* για τη δημοπράτηση της μαρίνας Μανδρακίου της ρόδου αλλά και του κέντρου διαχείμανσης σκαφών στο Καναμάτ της Ρόδου
* και για την υλοιποίηση του Δημοτικού Σχολείου Βάρης και για την ανάπλαση του παραλιακού μετώπου Ερμούπολης και για την παρακαμπτήρια οδό της Άνω Σύρου και πολλά άλλα …

**Αν, λοιπόν, η επί 17 έτη ενασχόλησή μου με την υποστήριξη των νησιωτικών Δήμων στην ωρίμανση και υλοποίηση άνω των 500 έργων τους δεν είναι εμπειρία, τότε τί είναι;**

Αντίστοιχη επαγγελματική εμπειρία με τη δική μου έχουν κι άλλα στελέχη μας. Άλλα πάλι στελέχη έχουν αυτοδιοικητική εμπειρία. Μπορείτε να δείτε όλα τα βιογραφικά των στελεχών μας στο site μας και στα ενημερωτικά φυλλάδια που έχουμε μοιράσει σε όλο το νησί. Και όσον αφορά στους νέους του συνδυασμού μας, να πω ότι κανείς δεν γεννήθηκε έμπειρος. Η απάντηση στην ‘’απειρία τους’’, είναι η θέλησή τους. **Και από τέτοια έχουν τεράστια.** Και στο κάτω κάτω της γραφής **όλοι εμείς οι νέοι στην αυτοδιοίκηση έχουμε τεράστια εμπειρία στο να βάζουμε στόχους και να τους κάνουμε πράξη.**

Αν λοιπόν μας λείπει κάτι από «πολιτική εμπειρία» είναι

το να κάνουμε το άσπρο μαύρο,

**ή** το να μιλάμε χωρίς να λέμε τίποτε το ουσιαστικό,

**ή** το να τάζουμε «λαγούς με πετραχήλια» εκμεταλλευόμενοι την ανάγκη ή την άγνοια των συμπολιτών μας,

**ή** το να χαϊδεύουμε αυτιά,

**ή** το να μην παίρνουμε αποφάσεις που θα προκαλέσουν διαφωνίες.

**Ε ναι, λοιπόν, τέτοια πολιτική εμπειρία ούτε έχουμε και ούτε θέλουμε να αποκτήσουμε.**

**ΕΝΑΤΟ:** Δεν αναζητούμε θέσεις και αξιώματα. Δόξα τω Θεό έχουμε μάθει να ζούμε από τον κάματο της εργασίας μας. Συμπορευόμαστε σε αυτή τη νέα προσπάθεια, διότι πολύ απλά θέλουμε να δούμε το νησί μας να προοδεύει, χωρίς κανείς να έχει προτάξει προσωπικό όφελος.

Έχω ξαναπεί ότι απέκλεισα υποψηφίους επειδή ακριβώς ζήτησαν να τους τάξω θέσεις και αξιώματα. Δεν είναι τυχαίο, άλλωστε, ότι δεν έχετε ακούσει ΠΟΤΕ υποψήφιό μας να συστήνεται ως μελλοντικός αντιδήμαρχος καθαριότητας ή πολιτισμού ή τουρισμού ή πρόεδρος Λιμενικού ταμείου ή οτιδήποτε άλλο.

**ΔΕΚΑΤΟ:** Δεν τάξαμε σε δημότες μόνιμες θέσεις στη δημοτική αστυνομία ή μόνιμη θέση στο Νοσοκομείο... Γιατί το ακούσαμε κι αυτό να συμβαίνει… Και γιατί δεν τάξαμε? Γιατί πολύ απλά δεν εκμεταλλευόμαστε την ανάγκη ή την άγνοια των συμπολιτών μας, ανταλάσσοντας την ψήφο τους με ψεύτικες ελπίδες, μιας και οι διαδικασίες του ΑΣΕΠ είναι απολύτως αδιάβλητες. **Πρωτίστως, όμως, η ρουσφετολογική προσέγγιση, με απλά λόγια, δεν μας εκφράζει!**

**ΝΑΙ, ΛΟΙΠΟΝ, ΕΙΜΑΣΤΕ Η DREAM TEAM ΤΗΣ ΑΥΤΟΔΙΟΙΚΗΣΗΣ!!!**

**Δώστε μας, λοιπόν, τη νίκη από την πρώτη Κυριακή**

Γιατί η ανανέωση προσώπων και ιδεών είναι απαραίτητα στοιχεία για να αλλάξουμε το νησί μας προς το καλύτερο και για να προχωρήσουμε μπροστά.

Γιατί ΟΛΑ μπορούν να γίνουν. Αρκεί να το πάρουμε απόφαση!!! Αρκεί σε θέσεις ευθύνης να είναι άνθρωποι ικανοί, προσηλωμένοι στον στόχο, με όραμα και με μοναδικό σκοπό το κοινό καλό. Άνθρωποι διεκδικητικοί, στιβαροί στις θέσεις τους και σταθεροί στον λόγο τους!

**ΒΑΣΙΚΟΣ ΜΑΣ ΣΤΟΧΟΣ:**

**Από σήμερα καμία αναπτυξιακή ευκαιρία χαμένη για τη Σύρο!**

Σχεδιάζουμε και κερδίζουμε το μέλλον μας:

• Με σύγχρονη τεχνοκρατική προσέγγιση, αλλά και με σεβασμό στις ανάγκες του πολίτη

• Με το βλέμμα στις διεθνείς εξελίξεις και στη μεταφορά καλών κι επιτυχημένων πρακτικών Δήμων της Ελλάδας αλλά και της Ευρώπης

• Με σύμμαχο και συνομιλητή την κοινωνία… τις δημιουργικές δυνάμεις του νησιού… και την υγιή επιχειρηματικότητα.

**ΠΑΜΕ ΛΟΙΠΟΝ ΝΑ ΜΙΛΗΣΟΥΜΕ ΓΙΑ ΤΟ ΟΡΑΜΑ ΜΑΣ**

Το όραμά μας είναι να ομορφύνουμε τον τόπο μας, ώστε να χαιρόμαστε να ζούμε σ’ αυτόν, αλλά και να κρατήσουμε ή να φέρουμε πίσω τους νέους μας δημιουργώντας νέες θέσεις εργασίας για επαγγελματικές ειδικότητες τους σύγχρονου κόσμου δημιουργώντας ανάπτυξη και ανεβάζοντας το βιοτικό επίπεδο του νησιού.

Στόχος μας, λοιπόν, είναι να σχεδιάσουμε έναν σύγχρονο, ανθρώπινο και ανθεκτικό Δήμο, που θα στηρίζει την καινοτομία, τη βιώσιμη ανάπτυξη και την κοινωνική ευημερία, θα παρέχει υψηλή ποιότητα ζωής στους πολίτες του, θα παράγει ευκαιρίες και θα είναι πρωτοπόρος στις προκλήσεις που μέλλοντος.

**Πάμε, λοιπόν, να δούμε του 7 βασικούς άξονες προτεραιότητας του προγράμματος μας και για να μην σας κουράσω τα κυριότερα μόνο έργα και δράσεις μας για την επόμενη 5ετία**

**1. Έχουμε σχέδιο για την ΠΟΙΟΤΗΤΑ ΖΩΗΣ ΚΑΙ ΤΟ ΠΕΡΙΒΑΛΛΟΝ**

Για εμάς ο επανασχεδιασμός του αστικού περιβάλλοντος, στην πόλη και στα χωριά, με αναπλάσεις κοινοχρήστων χώρων και περισσότερη ελευθερία πρόσβασης σε κατοίκους και επισκέπτες αποτελούν τον πυρήνα αυτής της προσπάθειας. Επιδιώκουμε ένα υγιές, βιώσιμο και πράσινο μέλλον για όλους τους κατοίκους της Σύρου.

**Σχεδιάζουμε λοιπόν:**

1. Την λύση του κυκλοφορικού προβλήματος της Ερμούπολης.
2. Την λύση του προβλήματος στάθμευσης, με εγκατάσταση έξυπνου ηλεκτρονικού συστήματος ελεγχόμενης στάθμευσης (smart parking) σε όλη την Ερμούπολη, με καθορισμένες δωρεάν θέσεις μονίμων κατοίκων.
3. Τη δημιουργία όσων περισσότερων πιστοποιημένων παιδικών χαρών και χώρων πρασίνου μπορούμε σε Ερμούπολη και χωριά, εξασφαλίζοντας ΠΑΝΤΑ προσβασιμότητα σε ΑΜεΑ.
4. Θέλουμε να δούμε το γήπεδο Μπαρούμη και Πευκακίων έναν σύγχρονο χώρο πρασίνου, αναψυχής και άθλησης.
5. Θα φροντίσουμε τις παραλίες μας, πρωτίστως για εμάς τους ίδιους, αλλά και για τους επισκέπτες μας.
6. Θα εφαρμόσουμε προγράμματα ανταποδοτικήςα ανακύκλωσης, και επιβράβευσης πολιτών με μείωση των δημοτικών τελών.
7. Σχεδιάζουμε την αναδιοργάνωση του τρόπου αποκομιδής των απορριμμάτων, με στόχο την εξοικονόμηση χρόνου και κόστους αποκομιδής.
8. Θα ανανεώσουμε το στόλο καθαριότητας μέσω χρηματοδοτικών προγραμμάτων και leasing.

**2. Έχουμε σχέδιο για τα ΕΡΓΑ ΥΠΟΔΟΜΗΣ του Δήμου, του Λιμενικού Ταμείου και της ΔΕΥΑΣ**

**Σχεδιάζουμε λοιπόν:**

1. Την αποκατάσταση των όψεων του Δημαρχιακού Μεγάρου, αλλά και την εκπόνηση μελέτης αποκατάστασης του εσωτερικού του.
2. Τη διεκδίκηση δημιουργίας νέου και σύγχρονου Δικαστικού Μεγάρου, με σκοπό να ελευθερωθούν επιτέλους οι χώροι του Δημαρχείου, ώστε να στεγαστούν δημοτικές υπηρεσίες χώροι πολιτισμού.
3. Την επισκευή δημοτικών κτηρίων για την κάλυψη αναγκών στέγασης γιατρών, εκπαιδευτικών, φοιτητών όπως πχ το 3ο Δημοτικό Ερμούπολης που για χρόνια έχει αφεθεί στην τύχη του.
4. Την αξιοποίησή του Στρατοπέδου Ζαφείρη.
5. Τη μακροχρόνια παραχώρηση του πεδίου βολής Βάρης και αξιοποίησή του για πολλαπλές χρήσεις, όπως parking, χώρος πρασίνου, αναψυχής και άθλησης.
6. Τη δημιουργία παρακαμπτηρίων οδών σε χωριά, με σκοπό την αναβάθμιση των παραλιακών μετώπων όπως του Φοίνικα και της Αζολίμνου.
7. Διεκδικούμε την παραχώρηση κατά χρήση του οικοπέδου του ΤΑΙΠΕΔ στην παραλία του Γαλησσά, για να το μετατρέψουμε σε χώρο αναψυχής των δημοτών, προστατεύοντας έτσι το χωριό αλλά και τις περιουσίες των κατοίκων από την αλλοίωση της φυσιογνωμίας της περιοχής.
8. Σχεδιάζουμε την έγκρισης των σχετικών λιμενικών έργων του master plan του λιμένα της Ερμούπολης με προτεραιότητα: - την κατασκευή νέου λιμένα ακτοπλοΐας και τη δημιουργία χώρου parking στο σημερινό χώρο του λιμανιού.
9. Και **ΝΑΙ**, **τη δημοπράτηση της μαρίνας στη θέση “Πηδάλι**”. Η αναβάθμιση και λειτουργία της οποίας θα φέρει επενδύσεις σε λιμενικές και κτηριακές υποδομές προϋπολογισμού 9 εκ. ευρώ, θα τονώσει την οικονομία της Σύρου και επιτέλους **θα αναβαθμίσει την μέχρι σήμερα ‘’αδικημένη’’ περιοχή των Λαζαρέτων.**
10. Τη χωροθέτηση επέκτασης τουριστικού καταφυγίου σκαφών στο Φοίνικα.
11. Την ανάπλαση των παραλιακών μετώπων σε Βαπόρια, Κίνι και Αζόλιμνο και άλλα.
12. **ΣΤΟΧΟΣ μας η παροχή πόσιμου νερού στη βρύση του κάθε νοικοκυριού σε βάθος 5ετίας.**
13. Την Επέκταση των αποχετευτικών δικτύων σε Φοίνικα, Βήσσα, Γαλησσά και Ποσειδωνία.
14. Την κατασκευή νέου εργοστασίου αφαλάτωσης στην Ερμούπολη.
15. Τη δημιουργία φωτοβολταϊκού πάρκου για την ενεργειακή αυτοτέλεια της ΔΕΥΑΣ, και **για τη μείωση του κόστους παραγωγής του νερού και κατ’ επέκταση τη μείωση των τιμολογίων των καταναλωτών**.

**3. Έχουμε σχέδιο και για την ΠΑΙΔΕΙΑ**

Για εμάς, η Παιδεία σημαίνει πολλά, είναι το μέλλον αυτού του τόπου

**Σχεδιάζουμε λοιπόν:**

1. Την εκπόνηση μελέτης για την κατασκευή ενός νέου και σύγχρονου ενιαίου συγκροτήματος δημοτικών σχολείων και νηπιαγωγείων Ερμούπολης.
2. Τη δημιουργία Μουσικού Σχολείου.
3. Να ομορφύνουμε τους προαύλιους χώρους των σχολείων.
4. Σε συνεργασία με το Πανεπιστήμιο, σχεδιάζουμε ένα νέο και σύγχρονο Πανεπιστημιακού campus, αλλά και για τη λειτουργία δεύτερου τμήματος της Πολυτεχνικής Σχολής.

4. **Έχουμε σχέδιο και για την ΚΟΙΝΩΝΙΚΗ ΜΕΡΙΜΝΑ**

**Σχεδιάζουμε λοιπόν:**

Η κοινωνική μέριμνα δεν είναι απλά μία υπηρεσία, αλλά τρόπος ζωής. Η κοινωνική μέριμνα αντιπροσωπεύει τη δέσμευσή μας για την προσφορά βοήθειας και υποστήριξης σε όσους την χρειάζονται.

1. Την υποστήριξη κοινωνικών προγραμμάτων και δομών υπέρ των ευάλωτων πολιτών (Κέντρο Κοινότητας, ΚΔΑΠ-ΑμεΑ, βοήθεια στο σπίτι).
2. Τη δημιουργία Στέγης Υποστηριζόμενης Διαβίωσης για ΑμεΑ.
3. Τη δημιουργία στέγης κακοποιημένων γυναικών.
4. Και δεν θα μπορούσαμε να ξεχάσουμε την 3η ηλικία, με την εμψύχωση και δημιουργική δραστηριότητά της μέσα από τα ΚΑΠΗ.

**5. Έχουμε σχέδιο και για τον ΠΟΛΙΤΙΣΜΟ**

Η προστασία και ανάδειξη της τόσο πλούσιας πολιτιστικής κληρονομιάς μας αποτελεί για μας δέσμευση. Στόχος μας είναι να προσδώσουμε εξωστρέφεια στον πολιτισμό μας σε Ελλάδα και εξωτερικό.

**Γι’ αυτό σχεδιάζουμε:**

1. Τη δημιουργία αδειοδοτημένου σύγχρονου υπαίθριου πολιτιστικού χώρου «Μάνος Ελευθερίου» στη θέση του λατομείου «Καραβέλα» στην Ερμούπολη.
2. Τη δημιουργία ανοιχτού θεάτρου στον εξωτερικό χώρο όπισθεν της έπαυλης Τσιροπινά στην Ποσειδωνία.
3. Τη διάσωση και την ανάδειξη του Φάρου στη νήσο Διδύμη, με σκοπό ο πρώτος φάρος του Ελληνικού κράτους να καταστεί επιτέλους επισκέψιμος για το κοινό.
4. Την Αξιοποίηση Λοιμοκαρθαρτηρίου Λαζαρέτων σε συνεργασία με το Υπ. Πολιτισμού.
5. Τη διοργάνωση το 2026 έτους εορτασμού των 200 χρόνων από την ονοματοδοσία της Ερμούπολης, με στόχευση τη διευρυμένη προβολή της Σύρου**. Ήρθε η στιγμή να γιορτάσουμε τη δημιουργία αυτής της Πόλης, που κάποτε μας έκανε γνωστούς στα πέρατα του κόσμου.**
6. Σχεδιάζουμε και στηρίζουμε την εξωστρεφή δράση των φεστιβάλ ρεμπέτικου, και κλασσικής μουσικής.
7. Το οφείλουμε στους προκατόχους μας αλλά και στις επόμενες γενιές, να αναβιώσουμε τα τοπικά μας έθιμα, ώστε να διαφυλάξουμε την τοπική λαϊκή μας παράδοση.

**6. Έχουμε σχέδιο και για τον ΑΘΛΗΤΙΣΜΟ**

Η βελτίωση των αθλητικών υποδομών έχει πολλαπλά οφέλη για τους κατοίκους και τους νέους, καθώς προσφέρει διέξοδο στην άθληση και την υγιεινή ζωή

**Σχεδιάζουμε λοιπόν:**

1. Τη δημιουργία ενιαίου σύγχρονου αθλητικού κέντρου, με μέριμνα και για άθληση ΑμεΑ, ώστε να καλυφθούν οι ανάγκες όλων των αθλημάτων τόσο σε γήπεδα αγώνων όσο και σε προπονητήρια.
2. Βρίσκουμε άμεση-προσωρινή λύση στέγασης των γηπέδων μπάσκετ.
3. Βρίσκουμε λύση για τη 12μηνη λειτουργία του κολυμβητηρίου.
4. Αξιοποιούμε το διαθέσιμο χώρο του σταδίου Πευκακίων ως ανοιχτό γυμναστήριο ή υπαίθριο χώρο άθλησης.
5. Επεκτείνουμε το ωράριο λειτουργίας των αθλητικών χώρων, με στόχευση στην 7ήμερη λειτουργία τους, με σχετική επιτήρηση.
6. Υποστηρίζουμε τη διοργάνωσης μεγάλων αθλητικών εκδηλώσεων (Aegean Βall κ.α.).
7. Επανεκκινούμε το πρόγραμμα Μαζικού Αθλητισμού (εργασιακά πρωταθλήματα basket, ποδόσφαιρο, volley) και Αθλητισμού για Όλους (γυναίκες, ΑμεΑ, τρίτη ηλικία κ.α.).
8. Βοηθάμε τους αθλητικούς συλλόγους στην προσπάθειά τους να διοργανώσουν μεγάλες εκδηλώσεις.

**7. Έχουμε σχέδιο και για τον ΤΟΥΡΙΣΜΟ-ΕΠΙΧΕΙΡΗΜΑΤΙΚΟΤΗΤΑ**

Η ανάπτυξη του νησιού μας περνά μέσα από την ενίσχυση και υποστήριξη της τοπικής μας επιχειρηματικής κοινότητας.

Η οικονομία μας χρειάζεται και μεγέθυνση: σε επιχειρηματικές δραστηριότητες, σε νέες θέσεις εργασίας – με δύο λόγια, χρειάζεται νέες επενδύσεις.

**Σχεδιάζουμε λοιπόν:**

1. **Να υλοποιούμε το μεγαλύτερο πλάνο προβολής και προώθησης και που έγινε ποτέ στο νησί!!!**
2. Τη λειτουργία δημοτικής υπηρεσίας προσέλκυσης και υποστήριξης νέων επενδύσεων, με απώτερο στόχο την αύξηση της επιχειρηματικότητας και τη δημιουργία νέων ευκαιριών και θέσεων απασχόλησης.
3. Την αναζήτηση χρηματοδοτικών εργαλείων για τη στήριξη νέων επιχειρηματιών και επιστημόνων σε καινοτόμες δράσεις, αλλά και για την επιμόρφωση των εργαζομένων στον κλάδο της φιλοξενίας, της εστίασης και στην υποδοχή πελατών.
4. Τη συνέργεια με το Επιμελητήριο και το Γεωπονικό Πανεπιστήμιο για την εξεύρεση νέων μεθόδων παραγωγής, ώστε να ενισχυθούν και να καταστούν βιώσιμες οι επιχειρήσεις του πρωτογενούς τομέα.
5. Τέλος, χαράσσουμε στρατηγική έντονης διεκδίκησης από τις αεροπορικές και τις ναυτιλιακές εταιρίες για την αύξηση δρομολογίων αλλά και προορισμών

**ΚΑΙ ΠΩΣ ΘΑ ΥΛΟΠΟΙΗΣΟΥΜΕ ΤΟ ΣΧΕΔΙΟ ΜΑΣ ΓΙΑ ΤΗ ΣΥΡΟ;**

Με όρεξη, με εξωστρέφεια και με πολύ δουλειά, φίλοι μου.

**ΓΝΩΡΙΖΟΥΜΕ** να διεκδικούμε εθνικά και ευρωπαϊκά χρηματοδοτικά προγράμματα, που θα ανοίξουν νέους ορίζοντες και ευκαιρίες για το νησί μας.

**ΘΕΛΟΥΜΕ και ΜΠΟΡΟΥΜΕ** να τρέξουμε παντού σε Ελλάδα και Ευρώπη, να μιλήσουμε για όλα όσα έχουμε σχεδιάσει και για όλα όσα θέλουμε να κάνουμε για τη Σύρο.

**ΕΦΕΞΗΣ ΟΥΤΕ ΕΝΑ ΕΥΡΩ ΧΑΜΕΝΟ ΑΠΟ ΧΡΗΜΑΤΟΔΟΤΗΣΕΙΣ!**

Στις τελευταίες σελίδες του προγράμματός μας, αναφερόμαστε σε μερικά μόνο από τα χρηματοδοτικά εργαλεία που θα τρέξουν την επόμενη 5ετία για τους Δήμους, με προϋπολογισμούς δισεκατομμυρίων Ευρώ !

Αποδεικνύουμε, λοιπόν, ότι χρηματοδοτικά εργαλεία υπάρχουν!

Αυτό που μένει είναι το όραμα, το οποίο και διαθέτουμε!

Μένουν και οι μελέτες, τις οποίες θα εκπονήσουμε και θα ωριμάσουμε, ώστε να ξεκινήσουμε τις διαδικασίες υλοποίησης όλων των έργων που σχεδιάζουμε !!.

**Γιατί τώρα σχεδιάζονται οι πόλεις και τα χωριά του μέλλοντος**

**Τώρα σχεδιάζονται οι Δήμοι των επόμενων 50 χρόνων**

**Και το αύριο των Δήμων ανήκει σε ισχυρές ομάδες που έχουν και γνώση και θέληση και αποφασιστικότητα.**

Φίλες και φίλοι, σ’ αυτές τις εκλογές, νικητής θα αναδειχθεί ο συνδυασμός που θα συγκεντρώσει το 43% + 1 των ψηφισάντων. Και όπως όλα δείχνουν, η Σύρος θα εκλέξει Δήμαρχο από την 1η Κυριακή. **Γι’ αυτό ζητώ από όλους να σκεφτούν πολύ συνετά που θα δώσουν την ψήφο τους την 1η Κυριακή. Γιατί 2η δεν θα υπάρξει !!!**

Φίλες και φίλοι, έχετε στα χέρια σας ένα πολύ δυνατό όπλο. Την ψήφο σας. Μην τη δώσετε ελαφρά τη καρδία σε συνδυασμούς που δεν ξέρουν ή δεν μπορούν να δώσουν προοπτική ανάπτυξης σ’ αυτόν τον τόπο και προοπτική εξέλιξης στα παιδιά μας!!! Σε συνδυασμούς που το μόνο που ξέρουν καλά είναι να τάζουν λαγούς με πετραχήλια, να χαϊδεύουν αυτιά και να ρίχνουν λάσπη στον ανεμιστήρα.

Και στο κάτω κάτω, η Σύρος δεν έχει ανάγκη από Δήμαρχο διαχειριστή ή έρμαιο των καταστάσεων, αλλά από δήμαρχο αγωνιστή, ικανό να σχεδιάσει το Δήμο των επόμενων 50 χρόνων.

Ήρθαμε για να αλλάξουμε το Δήμο και τις ζωές μας, να στηρίξουμε την πόλη και τα χωριά μας, τους ευπαθείς συμπολίτες μας και τη νέα γενιά και με περισσότερη δημιουργικότητα να φέρουμε τη Σύρο μπροστά, στο επίκεντρο των εξελίξεων.

**Να κάνουμε τη Σύρο ισχυρή, Πρωταγωνίστρια των Κυκλάδων, πρωτοπόρο στις προκλήσεις του μέλλοντος.**

**Η νίκη μας θα είναι νίκη για ολόκληρο το νησί!!!**

**ΔΩΣΤΕ ΜΑΣ ΤΗΝ ΨΗΦΟ ΣΑΣ & ΤΗ ΝΙΚΗ ΑΠΟ ΤΗΝ ΠΡΩΤΗ ΚΥΡΙΑΚΗ!!!**

**ΠΑΜΕ ΜΑΖΙ ΓΙΑ ΤΗ ΣΥΡΟ**

**ΠΑΜΕ ΜΑΖΙ ΓΙΑ ΤΗ ΝΙΚΗ !!!**

Σας ευχαριστώ όλους